Nøgleord

Sammendrag



Nøgleord

1. EF-varemærker – tilnærmelse af lovgivningerne – varemærker – fortolkning af forordning nr. 40/94 og direktiv 89/104 – rettigheder knyttet til varemærket – ret til at forbyde import eller eksport af varer forsynet med varemærket – begrebet »import« – indbringelse i Fællesskabet under den eksterne forsendelsesprocedure eller toldoplagsproceduren af originale varer, der er forsynet med varemærket, og som ikke tidligere af varemærkeindehaveren selv eller med dennes samtykke er blevet markedsført i Fællesskabet – varemærkeindehaverens ret til at nedlægge forbud – ikke omfattet – varemærkeindehaverens ret til at gøre henførsel af de pågældende varer under disse toldprocedurer betinget af, at der allerede er fastsat et endeligt bestemmelsessted i et tredjeland – ikke omfattet

[Rådets forordning nr. 40/94, art. 9, stk. 1, og art. 9, stk. 2, litra c); Rådets direktiv 89/104, art. 5, stk. 1, og art. 5, stk. 3, litra c)]

2. EF-varemærker – tilnærmelse af lovgivningerne – varemærker – fortolkning af forordning nr. 40/94 og direktiv 89/104 – rettigheder knyttet til varemærket – ret til at forbyde udbud til salg eller markedsføring af varer forsynet med varemærket – begreberne »udbud til salg« og »markedsføring« – betingelser – originale varer, der er forsynet med et varemærke, som har toldmæssig status som ikke-fællesskabsvarer, og som befinder sig under den eksterne forsendelsesprocedure eller toldoplagsproceduren

[Rådets forordning nr. 40/94, art. 9, stk. 2, litra b); Rådets direktiv 89/104, art. 5, stk. 3, litra b)]

3. EF-varemærker – tilnærmelse af lovgivningerne – varemærker – fortolkning af forordning nr. 40/94 og direktiv 89/104 – rettigheder knyttet til varemærket – ret til at forbyde import, eksport, udbud til salg eller markedsføring af varer forsynet med varemærket – bevisbyrde

[Rådets forordning nr. 40/94, art. 9, stk. 1, og art. 9, stk. 2, litra b) og c); Rådets direktiv 89/104, art. 5, stk. 1, og art. 5, stk. 3, litra b) og c)]

Sammendrag

1. Artikel 5, stk. 1, og artikel 5, stk. 3, litra c), i første direktiv 89/104 om varemærker samt artikel 9, stk. 1, og artikel 9, stk. 2, litra c), i forordning nr. 40/94 om EF-varemærker skal fortolkes således, at en varemærkeindehaver ikke kan modsætte sig den blotte foranstaltning, at originale varer, der er forsynet med varemærket, og som ikke tidligere af varemærkeindehaveren selv eller med dennes samtykke er blevet markedsført i Fællesskabet, bringes ind i Fællesskabet under den eksterne forsendelsesprocedure eller toldoplagsproceduren. Varemærkeindehaveren kan ikke gøre henførsel af de pågældende varer under den eksterne forsendelsesprocedure eller toldoplagsproceduren betinget af, at der på tidspunktet, hvor disse varer bringes ind i Fællesskabet, allerede er fastsat et endeligt bestemmelsessted i et tredjeland, eventuelt i medfør af en salgskontrakt.

»Import« i den forstand, hvori udtrykket er anvendt i disse bestemmelser, og som varemærkeindehaveren kan modsætte sig, for så vidt som den indebærer en »erhvervsmæssig brug [af varemærket]« i henhold til stk. 1 i begge disse bestemmelser, forudsætter således, at varerne bringes ind i Fællesskabet med henblik på at blive markedsført der. Markedsføring i Fællesskabet af varer, som hidrører fra tredjelande, er betinget af, at de er overgået til fri omsætning, hvilket kun er en af de muligheder, der foreligger for en erhvervsdrivende, som har bragt varer ind på Fællesskabets toldområde. Så længe denne mulighed ikke er blevet valgt, og forudsat at betingelserne for den anden toldmæssige bestemmelse eller anvendelse end overgang til fri omsætning, som varerne er blevet angivet til, overholdes, svarer den blotte foranstaltning, at varerne fysisk bringes ind på Fællesskabets toldområde, ikke til »import« i disse bestemmelsers forstand.

(jf. præmis 34, 35, 43, 44 og 50 samt domskonkl. 1)

2. Begreberne »udbud til salg« og »markedsføring« af varer som omhandlet i artikel 5, stk. 3, litra b), i første direktiv 89/104 om varemærker og artikel 9, stk. 2, litra b), i forordning nr. 40/94 om EF-varemærker kan omfatte udbud til salg henholdsvis salg af originale varer, der er forsynet med et varemærke, og som har toldmæssig status som ikke-fællesskabsvarer, når udbuddet finder sted og/eller salget gennemføres, mens varerne er henført under den eksterne forsendelsesprocedure eller toldoplagsproceduren. Varemærkeindehaveren kan modsætte sig udbud til salg eller salg af sådanne varer, såfremt dette nødvendigvis indebærer, at varerne vil blive markedsført i Fællesskabet.

(jf. præmis 61 og domskonkl. 2)

3. Hvis varemærkeindehaveren gør gældende, at der er sket en krænkelse af den eneret, han har i medfør af artikel 5, stk. 1, i første direktiv 89/104 om varemærker og artikel 9, stk. 1, i forordning nr. 40/94 om EF-varemærker, og denne krænkelse består i, at ikke-fællesskabsvarer, der er forsynet med varemærket, er overgået til fri omsætning, eller at der foreligger et udbud til salg eller et salg af disse varer, som nødvendigvis indebærer, at varerne markedsføres i Fællesskabet, påhviler det varemærkeindehaveren at bevise, at der foreligger de nævnte omstændigheder, som gør det muligt at udøve retten til at nedlægge forbud i medfør af direktivets artikel 5, stk. 3, litra b) og c), og forordningens artikel 9, stk. 2, litra b) og c).

(jf. præmis 70 og 75 samt domskonkl. 3)